couvade
Store norske leksikon,Samfunn,Samfunnsfag,Antropologi,Fagbegreper i antropologi,Slektskap, familie og ekteskap
Couvade er et ord som brukes i antropologien om ulike skikker, ofte overhold av tabuer eller annen rituell atferd, som praktiseres av fedre i forbindelse med barnefødsler. Ordet couvade (fra fransk) viser i sin opprinnelse til en baskisk skikk som gikk ut på at faren tilbrakte noen tid til sengs sammen med sitt nyfødte spedbarn.
Couvade finnes i ulike former hos folk i alle verdensdeler, og kan noen steder også omfatte ritualiserte etterligninger av partnerens graviditetssymptomer og fødselsveer. Disse skikkene tolkes gjerne til å understøtte det sosiale farskapet og farens tilknytning til barnet.I vår tid kan den etter hvert utbredte forventningen om at faren skal være til stede ved barnefødsler kanskje tolkes som en moderne form for couvade.